b'\n_START_ARTICLE_\nLudolf Bakhuizen\n_START_PARAGRAPH_\nLudolfas Bakcheizenas (ol. Ludolf Bakhuizen arba Ludolf Backhuyzen, 1631 m. gruod\xc5\xbeio 18 d., Emdenas, Vokietija\xc2\xa0\xe2\x80\x93 1708 m. lapkri\xc4\x8dio 17 d.(?), Amsterdamas, Nyderlandai)\xc2\xa0\xe2\x80\x93 XVII a. Nyderland\xc5\xb3 tapytojas, vienas garsiausi\xc5\xb3 XVII a. antros pus\xc4\x97s marinist\xc5\xb3.\n_START_SECTION_\nBiografija\n_START_PARAGRAPH_\nLudolfas Bakcheizenas gim\xc4\x97 Vokietijos mieste Emdene 1631 m. gruod\xc5\xbeio 18 d. Jo t\xc4\x97vas Gerhard Backhaus buvo ra\xc5\xa1tininkas ir Ludolfas i\xc5\xa1 prad\xc5\xbei\xc5\xb3 dirbo Emdeno miesto vyriausyb\xc4\x97s institucij\xc5\xb3 kanceliarijose. 1649 m. \xc5\xa1eima persik\xc4\x97l\xc4\x97 \xc4\xaf Amsterdam\xc4\x85, kur Ludolfas u\xc5\xbe\xc4\x97m\xc4\x97 ra\xc5\xa1tved\xc5\xbeio post\xc4\x85 pas pasiturint\xc4\xaf pirkl\xc4\xaf Guilielmo Bartolotti van den Heuvel, kuris buvo kil\xc4\x99s i\xc5\xa1 Emdeno. 1656 m. Ludolfas pamin\xc4\x97tas vietos kaligraf\xc5\xb3 draugijoje. Nuo apie 1650 m. Ludolfas k\xc5\xabr\xc4\x97 pie\xc5\xa1inius plunksna. 1657 ir 1660 m. jis minimas pie\xc5\xa1\xc4\x97ju, 1658 m. datuotas anks\xc4\x8diausiai \xc5\xbeinomas jo aliejinis paveikslas. Ludolfas Bakcheizenas 1663 m. \xc4\xafstojo \xc4\xaf Amsterdamo \xc5\xa0v. Luko tapytoj\xc5\xb3 gildij\xc4\x85. Nieko ne\xc5\xbeinoma apie jo mokslus, v\xc4\x97lesnis kronininkas Houbraken teig\xc4\x97, kad jis mok\xc4\x97si pas Allaert van Everdingen (1621\xe2\x88\x921675) ir v\xc4\x97liau pas Hendrick Dubbels (1620/1621\xe2\x80\x931676?)._NEWLINE_Ludolfas Bakcheizenas specializavosi j\xc5\xabrini\xc5\xb3 peiza\xc5\xbe\xc5\xb3 tapyboje ir nepaisant v\xc4\x97lai prad\xc4\x97tos tapytojo veiklos greit i\xc5\xa1gars\xc4\x97jo. 1665 m. Amsterdamo miesto burgmeisteriai u\xc5\xbesak\xc4\x97 didel\xc4\xaf Amsterdamo uosto peiza\xc5\xbe\xc4\x85, kuris buvo padovanotas markizui de Berny, Liudviko XIV ministrui. U\xc5\xbe \xc5\xa1\xc4\xaf paveiksl\xc4\x85 Bakcheizenui buvo sumok\xc4\x97ti 1275 florinai. Kai 1672 m. pabaigoje Vilemas van de Veld\xc4\x97 Vyresnysis su s\xc5\xabnumi Vilemu Jaunesniuoju i\xc5\xa1vyko \xc4\xaf Anglij\xc4\x85, Bakcheizenas liko vieninteliu auk\xc5\xa1to autoriteto marinistu Olandijoje. Bakcheizeno dail\xc4\x97 paveik\xc4\x97 Abraham Storck (1644\xe2\x80\x931708) k\xc5\xabryb\xc4\x85. Jis tur\xc4\x97jo mokinius, tarp kuri\xc5\xb3 Hendrick ir Jan Claesz Rietschoof, Michiel Maddersteg, Jan Dubbels, Pieter Coopse ir Anthonie Rutgers. Be j\xc5\xabrini\xc5\xb3 peiza\xc5\xbe\xc5\xb3 Bakcheizenas yra palik\xc4\x99s portret\xc5\xb3, miesto peiza\xc5\xbe\xc5\xb3, alegorini\xc5\xb3 paveiksl\xc5\xb3. V\xc4\x97lyvaisiais gyvenimo metais jis daugiau dirbo grafika ir kaligrafija. Dailininkas buvo ved\xc4\x99s 4 kartus. Ludolfas Bakcheizenas mir\xc4\x97 Amsterdame, palaidotas 1708 m. lapkri\xc4\x8dio 17 d. Vakar\xc5\xb3 ba\xc5\xbeny\xc4\x8dioje (Westerkerk).'